b'\n_START_ARTICLE_\nTeatro San Giovanni Grisostomo\n_START_PARAGRAPH_\nTeatro San Giovanni Grisostomo, der nu kendes som Teatro Malibran, var et operahus i Venedig. Det blev grundlagt i 1678 af Grimani-familien som et underholdningssted for aristokratiet. Form\xc3\xa5let var nok s\xc3\xa5 meget at fremme ejerfamiliens sociale position som at skabe \xc3\xb8konomisk overskud. Teatret er kendt for sine ekstravagante ops\xc3\xa6tninger og sangere i topklasse som Margherita Durastanti, der var teatrets primadonna fra 1709 til 1712. Entreen var derfor forholdsvis h\xc3\xb8j. Huset har vist operaer af Georg Friedrich H\xc3\xa4ndel og Alessandro Scarlatti._NEWLINE_Mange af librettisterne, der skrev for de til huset tilknyttede komponister, var adelige. Ved nogle lejligheder skrev medlemmer af Grimani-familien selv libretti; librettoen til H\xc3\xa4ndels Agrippina, der fik premiere p\xc3\xa5 Teatro San Giovanni Grisostomo i 1709, var skrevet af Vincenzo Grimani.'